CELEX: 32010D0458(01)
Language: da
Date: 2010-08-18 00:00:00
Title: 2010/458/EU: Kommissionens afgørelse af 18. august 2010 om tilladelse til at udføre fysisk kontrol i henhold til forordning (EF) nr. 669/2009 ved foderstof- og fødevarevirksomhedslederes godkendte lokaler i Malta (meddelt under nummer K(2010) 5684)  EØS-relevant tekst

19.8.2010   
            
            
               DA
            
            
               Den Europæiske Unions Tidende
            
            
               L 218/26
            
         KOMMISSIONENS AFGØRELSE
   af 18. august 2010
   om tilladelse til at udføre fysisk kontrol i henhold til forordning (EF) nr. 669/2009 ved foderstof- og fødevarevirksomhedslederes godkendte lokaler i Malta
   (meddelt under nummer K(2010) 5684)
   (Kun den engelske og den maltesiske udgave er autentiske)
   (EØS-relevant tekst)
   (2010/458/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Kommissionens forordning (EF) nr. 669/2009 af 24. juli 2009 om gennemførelse af Europa-Parlamentets og Rådets forordning (EF) nr. 882/2004 for så vidt angår en mere intensiv offentlig kontrol af visse foderstoffer og fødevarer af ikke-animalsk oprindelse og om ændring af beslutning 2006/504/EF (1), særlig artikel 9, stk. 1, og
   ud fra følgende betragtninger:
   
               (1)
            
            
               Ved forordning (EF) nr. 669/2009 fastsættes der bestemmelser om en mere intensiv offentlig kontrol af visse importerede foderstoffer og fødevarer af ikke-animalsk oprindelse, herunder den fysiske kontrol, der skal udføres på udpegede indgangssteder i Den Europæiske Union. Der er også fastsat minimumskrav til sådanne indgangssteder, ligesom det foreskrives, at medlemsstaterne skal offentliggøre en liste over de pågældende indgangssteder på internettet.
            
         
               (2)
            
            
               Det foreskrives i artikel 9, stk. 1, i forordning (EF) nr. 669/2009, at Kommissionen på en medlemsstats anmodning kan give de kompetente myndigheder på visse udpegede indgangssteder med særlige geografiske forhold tilladelse til at udføre fysisk kontrol ved en foderstof- og fødevarevirksomhedsleders lokaler, forudsat at visse betingelser er opfyldt.
            
         
               (3)
            
            
               Ved brev af 18. december 2009 henviste Malta til de særlige geografiske forhold ved det udpegede indgangssted ved Floriana havn, til den forholdsvis ringe mængde produkter af ikke-animalsk oprindelse, der importeres fra tredjelande, og til de tæt på hinanden beliggende små øer, som udgør landets område, og anmodede Kommissionen om at give de kompetente myndigheder på det pågældende indgangssted tilladelse til at udføre den foreskrevne fysiske kontrol ved visse foderstof- og fødevarevirksomhedslederes lokaler.
            
         
               (4)
            
            
               Ved brev af 28. februar 2010 og i senere korrespondance har Malta givet Kommissionen garantier for, at: kun de foderstof- og fødevarevirksomhedslederes lokaler, der opfylder minimumskravene til udpegede indgangssteder, jf. forordning (EF) nr. 669/2009, bliver godkendt til udførelse af fysisk kontrol; de ressourcer, der tildeles de kompetente myndigheder ved Floriana havn, bliver af et sådant omfang, at den kontrol, der udføres på det pågældende udpegede indgangssted ikke forstyrres eller påvirkes i negativ retning af, at den fysiske kontrol eventuelt udføres i en vis afstand fra lokalerne; og sendinger, der udvælges til fysisk kontrol ved en foderstof- eller fødevarevirksomhedsleders lokaler, forbliver under konstant opsyn fra de kompetente myndigheder ved Floriana havn fra det øjeblik, de ankommer til indgangsstedet, og på ingen måde kan ændres under hele kontrolforløbet.
            
         
               (5)
            
            
               Under hensyntagen til de særlige geografiske forhold, der gør sig gældende for det udpegede indgangssted ved Floriana havn, og Maltas bekræftelse af, at betingelserne i artikel 9, stk. 1, i forordning (EF) nr. 669/2009 er opfyldt, bør det derfor tillades, at der kan udføres fysisk kontrol ved visse foderstof- og fødevarevirksomhedslederes lokaler, som Malta har godkendt til sådan kontrol.
            
         
               (6)
            
            
               For at sikre tilstrækkelig offentlighed om den tilladelse, der gives ved denne afgørelse, bør en liste over de foderstof- og fødevarevirksomhedslederes lokaler, der er godkendt til fysisk kontrol i henhold til forordning (EF) nr. 669/2009, gøres offentligt tilgængelig på internettet via det nationale link, der foreskrives i forordningens artikel 5 —
            
         VEDTAGET DENNE AFGØRELSE:
   Artikel 1
   1.   De kompetente myndigheder på det udpegede indgangssted ved Floriana havn i Malta gives tilladelse til i overensstemmelse med artikel 9, stk. 1, i forordning (EF) nr. 669/2009 at udføre fysisk kontrol, jf. forordningens artikel 8, stk. 1, litra b), af importerede foderstoffer og fødevarer af ikke-animalsk oprindelse, som opført i forordningens bilag I, ved en foderstof- eller fødevarevirksomhedsleders lokaler, som Malta har godkendt til sådan kontrol, forudsat at betingelserne i forordningens artikel 9, stk. 1, litra a), b) og c), er opfyldt.
   2.   Listen over foderstof- og fødevarevirksomhedsledere, hvis lokaler er godkendt af Malta, jf. stk. 1, gøres offentligt tilgængelig på internettet via det nationale link, der er foreskrevet i artikel 5 i forordning (EF) nr. 669/2009.
   Artikel 2
   Denne afgørelse er rettet til Republikken Malta.
   
      Udfærdiget i Bruxelles, den 18. august 2010.
      
         
            På Kommissionens vegne
         
         John DALLI
         
            Medlem af Kommissionen
         
      
   
   
      (1)  EUT L 194 af 25.7.2009, s. 11.